James Francis Cameron (gebore op 16 Augustus 1954) is ’n Kanadese regisseur, rolprentmaker, draaiboekskrywer, uitvinder, ingenieur en diepseeverkenner. Sy eerste groot rolprentsukses was met die wetenskapsfiksie-aksiefliek The Terminator (1984). Hy is daarna in diens geneem om Aliens (1986) te skryf en regisseer; drie jaar later het The Abyss (1989) gevolg. Hy is geprys vir sy gebruik van spesiale effekte in Terminator 2: Judgment Day (1991). Ná sy prent True Lies (1994) het hy sy grootste rolprent nog gepak: Titanic (1997), waarvoor hy Oscars gewen het vir beste prent, beste regisseur en beste redigering. Hierna het Cameron ’n projek begin wat byna 10 jaar geduur het: sy epiese wetenskapsfiksieprent Avatar (2009), wat ’n mylpaal was in 3D-tegnologie en waarvoor hy vir dieselfde drie Oscars benoem is. Tussen Titanic en Avatar het hy ’n paar jaar lank dokumentêre prente gemaak (veral onderwater-dokumentêre) en die digitale 3D-Fusion-kamerastelsel help ontwikkel. Hy is deur ’n biograaf beskryf as deels wetenskaplike en deels kunstenaar.